**1.PIELIKUMS**

Limbažu novada domes

25.04.2024. sēdes lēmumam Nr.259

(protokols Nr. 7, 5.)

**REORGANIZĀCIJAS LĪGUMA PROJEKTS**

Limbažos

Parakstīšanas datums ir parakstītāja pievienotā laika zīmoga datums un laiks

**(1)** **Sabiedrība ar ierobežotu atbildību "Rekreācijas centrs "Vīķi"", reģistrācijas Nr. 44103103695**, juridiskā adrese “Veckabi”, Staiceles pag., Limbažu nov., LV-4043, kuras vārdā saskaņā ar kapitālsabiedrības statūtiem rīkojas tās valdes locekle Irita Grāvere, no vienas puses un

**(2) SIA “ALOJAS VESELĪBAS APRŪPES CENTRS”**, reģistrācijas Nr. 44103031378, juridiskā adrese Rīgas iela 10, Aloja, Limbažu novads, LV-4064, kuras vārdā saskaņā ar kapitālsabiedrības statūtiem rīkojas tās valdes priekšsēdētāja Sandra Fiļipova un valdes locekle Irita Grāvere, no otras puses,

**(3)** **Sabiedrība ar ierobežotu atbildību "Aprūpes nams "Urga""**,reģistrācijas Nr. 44103103680, juridiskā adrese “Urgas pansionāts”, Braslavas pagasts, Limbažu novads, LV-4068, kuras vārdā saskaņā ar kapitālsabiedrības statūtiem rīkojas tās valdes locekle Sandra Fiļipova, no trešās puses,

iepriekš (1) – (3) norādītā persona katra atsevišķi – Sabiedrība, un kopīgi sauktas – Sabiedrības, iepriekš (1) – (2) norādītā persona katra atsevišķi – Pievienojamā sabiedrība, un kopīgi sauktas – Pievienojamās sabiedrības,

pamatojoties uz:

* Publiskas personas kapitāla daļu un kapitālsabiedrību pārvaldības likuma 131.panta pirmo daļu,
* Limbažu novada pašvaldības domes 2024.gada 25.aprīļa lēmumu Nr.\_\_\_ (protokols Nr.\_\_\_, \_\_\_\_) “Par Sabiedrības ar ierobežotu atbildību "Aprūpes nams "Urga"", Sabiedrības ar ierobežotu atbildību "Rekreācijas centrs "Vīķi"" un SIA "ALOJAS VESELĪBAS APRŪPES CENTRS" reorganizācijas uzsākšanu reorganizācijas uzsākšanu” un
* Sabiedrību dalībnieku sapulcēs (Sabiedrības ar ierobežotu atbildību "Rekreācijas centrs "Vīķi"" 2024.gada \_\_\_\_ dalībnieku sapulces protokols Nr. \_\_\_\_; SIA “ALOJAS VESELĪBAS APRŪPES CENTRS” 2024.gada \_\_\_\_ dalībnieku sapulces protokols Nr. \_\_\_\_; Sabiedrības ar ierobežotu atbildību "Aprūpes nams "Urga"" 2024.gada \_\_\_\_ dalībnieku sapulces protokols Nr. \_\_\_\_ ) pieņemtajiem lēmumiem par reorganizāciju,

noslēdz šādu līgumu (turpmāk – Līgums):

1. **Vispārīgie noteikumi**
2. Sabiedrības tiek reorganizētas apvienošanas ceļā, Sabiedrību ar ierobežotu atbildību "Rekreācijas centrs "Vīķi"" (turpmāk – arī Pievienojamā sabiedrība Nr.1) un SIA "ALOJAS VESELĪBAS APRŪPES CENTRS" (turpmāk arī – Pievienojamā sabiedrība Nr.2) pievienojot Sabiedrībai ar ierobežotu atbildību "Aprūpes nams "Urga"" (turpmāk arī – Iegūstošā sabiedrība).
3. Reorganizācijas rezultātā Pievienojamās sabiedrības nododot visu savu mantu Iegūstošajai sabiedrībai un beidz pastāvēt bez likvidācijas procesa.
4. **Sabiedrību pamatkapitāls**
5. Pievienojamās sabiedrības Nr.1 pamatkapitāls EUR 83000,00, kas sadalīts 83000 kapitāla daļās, vienas kapitāla daļas nominālvērtība EUR 1,00.
6. Pievienojamās sabiedrības Nr.2 pamatkapitāls EUR 80845,00, kas sadalīts 80845 kapitāla daļās, vienas kapitāla daļas nominālvērtība EUR 1,00.
7. Iegūstošās sabiedrības pamatkapitāls pirms reorganizācijas EUR 386900,00, kas sadalīts 386900 kapitāla daļās, vienas kapitāla daļas nominālvērtība EUR 1,00.
8. Visu Sabiedrību pamatkapitāli ir pilnībā apmaksāti. Nevienai no Sabiedrībām nav reģistrēta likvidācijas procesa uzsākšana, kā arī tām nav ierosināts maksātnespējas process.
9. Iegūstošās sabiedrības pamatkapitāls pēc reorganizācijas EUR 550745, kas sadalīts 550745 kapitāla daļās, vienas kapitāla daļas nominālvērtība EUR 1,00.
10. Reorganizācijas procesā iesaistīto Sabiedrību vienīgais dalībnieks ir un pēc reorganizācijas būs Limbažu novada pašvaldība, reģistrācijas Nr. 90009114631, juridiskā adrese Rīgas iela 16, Limbaži, Limbažu novads, LV-4001, līdz ar to reorganizācijas procesā kapitāla daļu apmaiņa netiek veikta.
11. Dividenžu saņemšanas termiņi paliek bez izmaiņām.
12. **Darījumu un mantas pārņemšana**
13. Pievienojamo sabiedrību darījumi Iegūstošajā sabiedrībā tiks uzskatīti par Iegūstošās sabiedrības darījumiem ar reorganizācijas spēkā stāšanās brīdi.
14. Pievienojamo sabiedrību manta ir uzskatāma par Iegūstošās sabiedrības mantu ar reorganizācijas spēkā stāšanās brīdi.
15. Līdz reorganizācijas spēkā stāšanās brīdim Pievienojamās sabiedrības pilda visas saistības, ko tā ir uzņēmusies pret trešajām personām, darījumos ar trešajām personām noteiktajā kārtībā un termiņos.
16. Pievienojamās sabiedrības 10 (desmit) dienu laikā pēc Līguma parakstīšanas iesniedz Iegūstošajai sabiedrībai informāciju par visiem ar pakalpojumu nodrošināšanu saistītiem darījumiem ar trešajām personām, kuru saistību izpildes termiņš iestājas vai kuru darbība turpinās pēc reorganizācijas pabeigšanas. Cita starpā, Pievienojamās sabiedrības iesniedz Iegūstošajai sabiedrībai:
    1. sarakstu ar darījumiem, kuru saistību izpildes termiņš iestājas vai kuru darbība turpinās pēc reorganizācijas pabeigšanas, norādot saistību izpildes grafiku;
    2. informāciju par pastāvošiem vai potenciāliem strīdiem, kas izriet no darījumiem ar trešajām personām un kuri nav atrisināti uz šī Līguma noslēgšanas brīdi (kopā ar informāciju par nepabeigtajiem tiesvedības procesiem iesniedzami visi Pievienojamo sabiedrību rīcībā esošie dokumenti, kas saistīti ar tiesvedības procesiem).
17. Pievienojamās sabiedrības paziņo Iegūstošajai sabiedrībai par visām būtiskajām izmaiņām sabiedrības mantiskajā stāvoklī, kuras notiks līdz reorganizācijas spēkā stāšanās brīdim. Par būtiskiem uzskatāmi darījumi un summas, kuri pārsniedz EUR 1000,00 (viens tūkstotis *euro*, 00 centi), un par tiem Pievienojamajām sabiedrībām jāinformē Iegūstošā sabiedrība reizi mēnesī, bet par izmaiņām mantiskajā stāvoklī saistībā ar avārijām, ugunsgrēkiem jāpaziņo nekavējoties.
18. Reģistrēto pamatlīdzekļu pārņemšana tiks reģistrēta, ja šāda reģistrācija ir nepieciešama saskaņā ar obligātajiem piemērojamajiem normatīvajiem aktiem. Šāda reģistrācija ir jāveic pēc iespējas ātrāk, tiklīdz tas ir iespējams pēc reorganizācijas reģistrēšanas komercreģistrā.
19. **Reorganizācijas ietekme attiecībā uz pārvaldes institūcijām, darbiniekiem, kreditoriem un debitoriem**
20. Pievienojamās sabiedrības Nr.2 (SIA "ALOJAS VESELĪBAS APRŪPES CENTRS") pārvaldes institūcijas (dalībnieku sapulce un valde) savu darbību izbeidz ar dienu, kad Līgumā aprakstītā reorganizācija tiks reģistrēta komercreģistrā.
21. Iegūstošās sabiedrības valde tiek veidota divu valdes locekļu sastāvā. Par Sabiedrības ar ierobežotu atbildību "Aprūpes nams "Urga"" otro valdes locekli kļūst Sabiedrības ar ierobežotu atbildību "Rekreācijas centrs "Vīķi"" valdes locekle.
22. Iegūstošā sabiedrība atsevišķi nepiešķir nekādas tiesības Pievienojamo sabiedrību izpildinstitūciju locekļiem.
23. Saskaņā ar piemērojamajiem darba tiesību regulējošajiem normatīvajiem aktiem ar reorganizācijas reģistrēšanas brīdi komercreģistrā Iegūstošā sabiedrība pārņems darba līgumus ar Pievienojamo sabiedrību darbiniekiem. Reorganizācijas procesa rezultātā darba tiesiskās attiecības ar darbiniekiem netiks pārtrauktas. Ja Pievienojamās sabiedrības Nr.1 un Nr.2 darbinieks piekrīt darbu turpināt Iegūstošajā sabiedrībā, tādā gadījumā Pievienojamās sabiedrības likumā noteiktajā kārtībā vienosies ar darbiniekiem par izmaiņām viņu darba līgumos. Reorganizācijas procesam nav tiešas ietekmes uz nodarbinātības nosacījumiem.
24. Reorganizācijas rezultātā Pievienojamo sabiedrību darbinieki kļūst par Iegūstošo sabiedrību darbiniekiem ar dienu, kad reorganizācija ir reģistrēta komercreģistrā.
25. Pievienojamās sabiedrības 10 (desmit) dienu laikā pēc Līguma parakstīšanas iesniedz Iegūstošajai sabiedrībai informāciju, kas izriet no attiecīgās Pievienojamās sabiedrības darba tiesiskajām attiecībām un kas pāriet Iegūstošajai sabiedrībai. Cita starpā Pievienojamās sabiedrības iesniedz Iegūstošajai sabiedrībai:
    1. spēkā esošo uz nenoteiktu laiku noslēgto darba līgumu sarakstu;
    2. spēkā esošo uz noteiktu laiku noslēgto darba līgumu sarakstu, kuru beigu termiņš iestāsies pēc reorganizācijas spēkā stāšanās;
    3. Pievienojamās sabiedrības iekšējos normatīvos aktus, kas reglamentē tās kā darba devēja un darbinieku tiesības un pienākumus;
    4. informāciju par pastāvošajiem un potenciālajiem darba strīdiem, kas nav atrisināti uz Līguma noslēgšanas brīdi.
26. Pievienojamās sabiedrības Nr.1 un Nr.2 valdes ne vēlāk kā mēnesi pirms reorganizācijas pabeigšanas atbilstoši Darba likuma 120.pantam informē savus darbiniekus par reorganizāciju, par Pievienojamo sabiedrību paredzamo pārejas datumu, tās iemesliem, reorganizācijas tiesiskajām, saimnieciskajām un sociālajām sekām, kā arī pasākumiem, kas tiks veikti attiecībā uz darbiniekiem.
27. Ne vēlāk kā mēnesi pirms reorganizācijas pabeigšanas Iegūstošās sabiedrības valde informē savus darbiniekus un Pievienojamo sabiedrību darbiniekus par pasākumiem, kas tiks veikti attiecībā uz darbiniekiem reorganizācijas rezultātā.
28. Reorganizācijas process nekādā veidā neietekmē Pievienojamo sabiedrību un/vai Iegūstošās sabiedrības parādsaistības un kreditorus. Kreditoru aizsardzība tiks realizēta atbilstoši Komerclikuma 351.panta noteikumiem.
29. Reorganizācijas process nekādā veidā neietekmē Pievienojamo sabiedrību un/vai Iegūstošās sabiedrības prasības pret trešajām personām.
30. **Reorganizācijas procesa nosacījumi, veicamās darbības un termiņi**
31. Pievienojamās sabiedrības un Iegūstošā sabiedrība reorganizācijas prospektus negatavo.
32. Pievienojamo sabiedrību un Iegūstošās sabiedrības reorganizācijas lēmumus un Līgumu revidents nepārbauda.
33. Periodā no Līguma parakstīšanas līdz reorganizācijas spēkā stāšanās brīdim, Pievienojamās sabiedrības, slēdzot līgumus, tajos iekļauj nosacījumu, kurš paredz, ka, parakstot attiecīgo līgumu, otra līgumslēdzēja puse apliecina, ka gadījumā, ja Pievienojamās sabiedrības tiek reorganizētas, līgumslēdzēja puse piekrīt, ka visas tiesības un pienākumi, kas izriet no attiecīgā līguma, reorganizācijas spēkā stāšanās brīdī tiek nodotas Iegūstošajai sabiedrībai.
34. Citas reorganizācijas procesā veicamās darbības un termiņi:
    1. Sabiedrības vienojas, ka visu grāmatvedības un lietvedības datu un materiālu dokumentācijas pieņemšana – nodošana tiks veikta līdz \_\_\_\_.\_\_\_\_.2024.;
    2. Sabiedrības pieteikumam ieraksta par reorganizāciju izdarīšanai komercreģistrā pievienos paziņojumu kreditoriem, kurā tie uzaicināmi pieteikt savus prasījumus viena mēneša laikā no dienas, kad paziņojums publicēts komercreģistra iestādes tīmekļvietnē.
    3. Līdz pieteikuma iesniegšanai komercreģistra iestādē Pievienojamās sabiedrības sagatavo slēguma finanšu pārskatu par stāvokli uz \_\_\_\_.\_\_\_\_.2024. Slēguma finanšu pārskats tiek iesniegts Valsts ieņēmumu dienestā un Iegūstošajai sabiedrībai.
    4. Visi nodokļu atmaksas iesniegumi un nodokļu paziņojumi, kuri Pievienojamajām sabiedrībām jāiesniedz reorganizācijas spēkā stāšanās datumā vai pirms tā, ir tikuši vai tiks iesniegti attiecīgajās valsts institūcijās reorganizācijas datumā vai pirms tā.
    5. Attiecībā uz jebkādu periodu, par kuru nodokļu atmaksas iesniegumi un nodokļu ziņojumi nav vēl tikuši iesniegti, vai par kuriem nodokļi vēl nav jāmaksā, Sabiedrības veiks pienācīgus aprēķinus šādiem nodokļiem to attiecīgajos reģistros un ierakstos, un finanšu ziņojumos.
    6. Pievienojamo sabiedrību finanšu līdzekļus pārskaita uz Iegūstošās sabiedrības bankas kontu reorganizācijas spēkā stāšanās dienā.
    7. Normatīvajos aktos noteiktajā kārtībā un termiņos tiks veiktas citas darbības, kas nepieciešamas Līguma izpildei, reorganizācijas procesa uzsākšanai un pabeigšanai.
35. **Citi noteikumi**
36. Reorganizācijas procesā iesaistīto Sabiedrību un to valdes locekļu atbildība tiek noteikta atbilstoši Komerclikuma 352.panta noteikumiem.
37. Ņemot vērā, ka nekāds konkrēts uzskaitījums nevar pienācīgi definēt visus iespējamos apstākļus, kas var rasties Līguma izpildes gaitā, atkarīgi vai neatkarīgi no reorganizācijas procesā iesaistīto Sabiedrību gribas un būtiski ietekmēt Līguma izpildīšanu kā kopumā, tā atsevišķās tā daļās, līdz ar ko izsmeļošu Sabiedrību rīcības, tiesību un pienākumu regulējumu Līguma sastādīšanas, apspriešanas un parakstīšanas brīdī objektīvi nav iespējams aprakstīt, Sabiedrības apņemas pienācīgi pildīt savas Līgumā noteiktās saistības labā ticībā. Ja kāda no Sabiedrībām nevar izpildīt kādu no Līguma saistībām, tas nedod pamatu atteikties no visa Līguma izpildes.
38. Ja kāds šī Līguma noteikums, kas nav uzskatāms par tā būtisku sastāvdaļu, t.i., no tā nav atkarīga Līguma spēkā esamība, kļūst nepiemērojams, tas, ievērojot Sabiedrību nodomu, pēc iespējas jāpārgroza tā, lai tas kļūtu likumīgs un piemērojams. Gadījumā, ja šādi pārgrozījumi nav iespējami, Līgums jāpilda tā, it kā šāda noteikuma nebūtu jau no Līguma noslēgšanas dienas, un tas nekādi neietekmē Līguma spēkā esamību.
39. Līgums tiek skaidrots saskaņā ar Latvijas Republikā spēkā esošiem normatīviem aktiem. Visos citos jautājumos, kas nav paredzēti Līgumā, Sabiedrības vadās pēc Latvijas Republikā spēkā esošajiem normatīvajiem aktiem.
40. Līgumā lietotie nodaļu nosaukumi paredzēti atsaucei un tie nenosaka šī Līguma uzbūvi vai iztulkošanu.
41. Sabiedrības apņemas reorganizācijas procesa ietvaros veikt normatīvajos aktos noteiktos pienākumus reorganizācijas īstenošanai un sadarboties ar mērķi nodrošināt Līgumā noteikto saistību pienācīgu izpildi, tai skaitā, bet neaprobežojoties, jebkuru dokumentu noformēšana un jebkuras darbības, kas saprātīgi nepieciešamas Līgumā noteikto mērķu sasniegšanai.
42. Līgums stājas spēkā ar tā parakstīšanas brīdi. Līguma grozījumi vai papildinājumi noformējami rakstveidā un tie stājas spēkā tikai tad, kad tie ir apstiprināti Sabiedrību dalībnieku sapulcēs.
43. Līgums var tikt izbeigts tikai Pusēm savstarpēji rakstveidā vienojoties, ja tam piekritušas Sabiedrību dalībnieku sapulces.
44. Jebkurus strīdus, domstarpības un pretrunas, kas izriet no Līguma vai ir saistīti ar tā izpildi, Sabiedrības risina savstarpējo pārrunu ceļā. Ja pārrunu ceļā vienošanās netiek panākta, strīdu izšķir tiesa saskaņā ar Latvijas Republikā spēkā esošajiem normatīvajiem aktiem.
45. Līgums sagatavots latviešu valodā uz 5 (piecām) lapām elektroniska dokumenta veidā un parakstīts ar drošu elektronisko parakstu un satur laika zīmogu. Pusēm ir pieejams Līgums elektroniskā formātā.

|  |  |  |
| --- | --- | --- |
| Pievienojamās sabiedrības Nr.1  Sabiedrība ar ierobežotu atbildību "Rekreācijas centrs "Vīķi""  valdes locekle | (paraksts\*) | Irita Grāvere |
| Pievienojamās sabiedrības Nr.2  SIA “ALOJAS VESELĪBAS APRŪPES CENTRS”  Valdes priekšsēdētāja  valdes locekle | (paraksts\*)  (paraksts\*) | Sandra Fiļipova  Irita Grāvere |
| Iegūstošās sabiedrības  Sabiedrība ar ierobežotu atbildību "Aprūpes nams "Urga""  valdes locekle | (paraksts\*) | Sandra Fiļipova |

\*Dokuments parakstīts ar drošu elektronisko parakstu un satur laika zīmogu